text: Tre-For konkurrerer på ulige vilkår
  01 november 2010 kl. 17.38
  Forsyningsselskabet Tre-For, som leverer varme, el og vand i Trekantområdet, kommer nu under kritik for at drive deres egen installatør-forretning, der udkonkurrerer de lokale håndværkere.
  Bjarne Engelbrecht Larsen havde en rigtig kold dag i sidste uge. Der var ingen varme i huset, og derfor ringede han til sin leverandør Tre-For for at høre om, der var noget galt. 
  Via selskabets omstillingsbord blev han stillet om til en håndværker, som åbenbart var en del af Tre-Fors virksomhed.
  
  Blander pengekasser sammen
  De lokale håndværkere noterer, at Tre-For konkurrerer på ulige vilkår, når de tilbyder deres egne reparatører. 
  Det bryder de lokale håndværkere sig ikke om. Sten Jensen, kredsformand for VVS- og El-installatørernes arbejdsgivere i Trekantområdet, siger: 
  - Det er forkasteligt, at Tre-For blander flere pengekasser sammen.  I forvejen er det sådan - m.h.t. til el-installatørerne - at Tre-For ikke må udføre el-installatørernes arbejde. Jeg håber, at det samme kommer til at gælde VVS-installatørerne.
  
  Vandtætte skotter
  I Snoghøj bor et medlem af Energiklagenævnet: Direktør Poul Sachmann. 
  Han kender problemet og siger, at der skal være klare grænser mellem de virksomheder, der er i et forsyningsselskab.  
  - Der skal være vandtætte skotter mellem enegiselskabet og de aktieselskaber, der måtte være en del af selskabets virksomheder.  Så er det lovligt, men hvis nogen er i tvivl om, hvorvidt der er disse vandtætte skotter, så kan de gå til Energitilsynet. Det vil måske være en fordel for del, hvis de er med i en brancheorganisation. Så er der større chance for at de bliver hørt.
  
  Ingen kommentarer
  Tre-For har i dag ikke ønsket at kommentere kritikken.
  